Návrh ROZHODNUTIE RADY, o pozícii, ktorú má Európska únia zaujať v rámci Medzinárodnej skupiny pre jutu, pokiaľ ide o rokovanie o novom referenčnom rámci po roku 2014 /* COM/2012/0575 final - 2012/0277 (NLE) */





DÔVODOVÁ SPRÁVA 1. KONTEXT NÁVRHU Medzinárodná skupina pre jutu (ďalej len „skupina“) bola zriadená pod záštitou konferencie Organizácie Spojených národov o obchode a rozvoji (ďalej len „UNCTAD“) a svoju činnosť začala vyvíjať v roku 2002. Európske spoločenstvo prijalo dohodu, ktorou sa ustanovuje táto skupina, 15. apríla 2002 rozhodnutím Rady 2002/312/ES[1]. Medzinárodná skupina pre jutu je medzivládny orgán, ktorý funguje ako medzinárodný poradný orgán pre jutu, kenaf a príbuzné vlákna. Jej mandátom je podporovať udržateľný rozvoj sektora juty v celosvetovom meradle, posilňovať v tejto súvislosti účasť súkromného sektora a zameriavať sa na rozvoj nového využitia juty, jej komercionalizáciu a na zmiernenie chudoby. Vzhľadom na to, že platnosť referenčného rámca súčasnej dohody skončí v apríli 2014, na zasadnutiach rady skupiny sa diskutovalo o otázke jeho obnovenia pre skupinu, a to prostredníctvom rokovaní o novom referenčnom rámci. Opäť sa o ňom bude diskutovať na budúcom zasadnutí rady skupiny, ktoré sa má uskutočniť v novembri 2012, a pri tejto príležitosti by sa malo prijať formálne rozhodnutie o začatí rokovaní pod záštitou UNCTAD. Komisia sa domnieva, že v súčasnej podobe, a pravdepodobne ani v budúcej, nepredstavuje skupina pre Európsku úniu žiadnu pridanú hodnotu. V obchodnom vyjadrení dosahuje dovoz výrobkov z juty a kenafu do EÚ výšku približne 80 mil. EUR ročne. Skupina okrem toho neposkytuje analýzu trhu ani obchodnú štatistiku, keďže organizácia sa v plnej miere spolieha na údaje, ktoré poskytuje Medzivládna skupina pre jutu Organizácie OSN pre výživu a poľnohospodárstvo (FAO). Hoci súkromný sektor zastupuje v skupine približne 150 spoločností, len tri z nich pochádzajú z EÚ. Z hľadiska rozvojovej politiky má Medzinárodná skupina pre jutu mandát zmierňovať chudobu, čo je síce v súlade s rozvojovými cieľmi EÚ, no z nezávislého hodnotenia vykonaného v roku 2010 vyplýva, že 15 rozvojových projektov iniciovaných skupinou za posledných 10 rokov malo na zníženie chudoby len obmedzený vplyv. V tejto súvislosti sa Komisia domnieva, že EÚ môže riešiť zmierňovanie chudoby účinnejšie skôr prostredníctvom svojich bilaterálnych programov (t. j. v Bangladéši a Indii, ktoré produkujú 96 % juty), ako podporou činnosti Medzinárodnej skupiny pre jutu. Hlavným problémom skupiny je nízka zastúpenosť, pretože po odstúpení Švajčiarska v roku 2010 možno medzi jej členov počítať už len Indiu, Bangladéš a EÚ s jej 27 členskými štátmi. Maroko, ktoré preukázalo záujem o členstvo v skupine, od možnosti pristúpenia po nedávnom nástupe novej vlády ustupuje. Iné hlavné krajiny dovozu ako USA, Kanada a Turecko nie sú členmi skupiny. Preto skupinu možno považovať skôr za regionálnu organizáciu než medzinárodnú. Na základe uvedeného Komisia neodporúča začať rokovania v záujme obnovenia referenčného rámca Medzinárodnej skupiny pre jutu. Komisia v záujme ďalšej podpory sektora juty odporúča zamerať sa na existujúcu skupinu pre jutu, kenaf a príbuzné vlákna, ktorú riadi FAO, s cieľom transformovať túto skupinu na medzinárodný poradný orgán. Medzi hlavné dôvody patria: · Komisia vo svojom oznámení s názvom „Reťazce poľnohospodárskych komodít, závislosť a chudoba“[2] zastáva názor, že prístup založený na hodnotovom reťazci je kľúčom k zabezpečeniu účasti drobných poľnohospodárov a k zlepšeniu ich príjmov. Divízia komodít a obchodu FAO od roku 2005 rozvíja komplexné odborné znalosti v prístupe založenom na hodnotovom reťazci a už ich uplatnila na iné komodity, ako sú napr. tvrdé vlákna, · keďže organizácia OSN pre výživu a poľnohospodárstvo je tak či tak zodpovedná za Medzivládnu skupinu pre tvrdé vlákna[3], mohla by jednoducho využiť spoločné prvky a synergie, ktoré existujú medzi jutou a tvrdými vláknami, · v prípade, že skupina zanikne, možno funkciou medzinárodného poradného orgánu poveriť Medzivládnu skupinu pre jutu. V rámci tohto štatútu bude poverená iniciovať a monitorovať projekty a mobilizovať dôležité zdroje zo Spoločného komoditného fondu, ale aj od členov FAO a iných darcov, · pokiaľ ide o účasť, medzivládne skupiny sú otvorené všetkým členským štátom OSN a nevyžadujú si zdĺhavý proces ratifikácie. Okrem toho je dokázané, že pridelenie činnosti rozvojových projektov medzivládnej skupine má na prácu danej skupiny a na účasť rozvojových krajín väčší vplyv, · zníženie chudoby a zlepšenie bezpečnosti potravín sú hlavné ciele organizácie FAO. Ak na jednej strane zvážime jej rozsiahle skúsenosti z poskytovania poradenstva vládam a z analazyovania/navrhovania politík a na druhej strane jej skúsenosti z terénu, a to predovšetkým s drobnými poľnohospodármi a podnikateľmi, zdá sa, že Organizácia OSN pre výživu a poľnohospodárstvo má dobré postavenie, aby smerovala politiky k zníženiu chudoby a aby do národných politík začlenila záujmy chudobných komunít. EÚ má ako člen FAO dobrú pozíciu na to, aby zabezpečila, že jej ciele nájdu živnú pôdu. 2. Existujúce ustanovenie v oblasti návrhu Spoločenstvo prijalo dohodu, ktorou sa ustanovuje Medzinárodná skupina pre jutu, 15. apríla 2002 na základe rozhodnutia Rady 2002/312/ES. 3. Výsledky konzultácií so zainteresovanými stranami a posúdení vplyvu Na zasadnutí pracovnej skupiny Rady pre komodity (PROBA) 14. júna 2012 členské štáty vyjadrili podporu návrhu nezačať rokovania o obnovení skupiny. 4. Právne prvky návrhu · Právny základ Článok 207 ods. 3 a 4 a článok 218 ods. 9 Zmluvy o fungovaní Európskej únie. · Subsidiarita Návrh patrí do výlučnej právomoci. · Proporcionalita Neuplatňuje sa. · Výber nástroja Navrhovaný nástroj: rozhodnutie Rady. 5. Vplyv na rozpočet Ročný príspevok na administratívny rozpočet skupiny predstavuje 310 000 EUR (v júli 2012). Zameranie sa na Medzivládnu skupinu pre jutu FAO nebude mať žiadne finančné následky, keďže prevádzkové náklady na medzivládne skupiny FAO sú kryté z bežného rozpočtu FAO. EÚ v skutočnosti ušetrí 310 000 EUR. Záver Na základe uvedených skutočností Komisia navrhuje, aby Rada prijala v mene Európskej únie nasledujúcu pozíciu a v súlade s ňou poverila Komisiu nesúhlasiť s obnovením referenčného rámca Medzinárodnej skupiny pre jutu. Návrh ROZHODNUTIE RADY, o pozícii, ktorú má Európska únia zaujať v rámci Medzinárodnej skupiny pre jutu, pokiaľ ide o rokovanie o novom referenčnom rámci po roku 2014 RADA EURÓPSKEJ ÚNIE so zreteľom na Zmluvu o fungovaní Európskej únie, a najmä na jej článok 207 ods. 3 a 4 v spojení s jej článkom 218 ods. 9, so zreteľom na návrh Európskej komisie, keďže: (1) Dohoda o vytvorení referenčného rámca Medzinárodnej skupiny pre jutu z roku 2001 bola prijatá v mene Európskeho spoločenstva 15. apríla 2002 rozhodnutím Rady 2002/312/ES[4]. (2) Platnosť súčasného referenčného rámca skončí 30. apríla 2014 a o otázke začatia rokovaní o jeho obnovení sa bude diskutovať na 15. zasadnutí rady Medzinárodnej skupiny pre jutu, ktoré sa uskutoční v novembri 2012. (3) Obnovenie platnosti tejto dohody nie je v záujme Únie. PRIJALA TOTO ROZHODNUTIE: Článok 1 Pozícia Únie v rámci Medzinárodnej skupiny pre jutu je hlasovať proti začatiu rokovaní o obnovení referenčného rámca po roku 2014. Článok 2 Komisia je týmto poverená vyjadriť túto pozíciu na zasadnutiach rady Medzinárodnej skupiny pre jutu. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. ES L 112, 27.4.2002, s. 34. [2] KOM(2004) 89. [3] Medzivládna skupina pre tvrdé vlákna má štatút, medzinárodného poradného orgánu vzhľadom na to, že touto komoditou sa nezaoberá žiadna medzinárodná organizácia. [4] Ú. v. ES L 112, 27.4.2002, s. 34.